b'\n_START_ARTICLE_\nJaff\n_START_PARAGRAPH_\nJaff je izsiljevalski virus, ki v oku\xc5\xbeenem ra\xc4\x8dunalniku za\xc5\xa1ifrira oz. zaklene datoteke, za odklep le-teh pa od uporabnika zahteva pla\xc4\x8dilo v Bitcoinih. Virus za\xc5\xa1ifrira oz. zaklene \xc5\xbertvine datoteke (na primer slike, dokumente, glasbo, posnetke itd.) z me\xc5\xa1anico RSA in AES algoritmov. Virus je prepoznaven po tem, da zaklenjenim datotekam doda .jaff kon\xc4\x8dnico.  Najve\xc4\x8dkrat se prena\xc5\xa1a preko elektronske po\xc5\xa1te pa tudi preko ponarejenih oglasov, sistemskih zahtevkov in oku\xc5\xbeenih spletnih strani. _NEWLINE_Distributer virusa Jaff je Necurs botnet (tj. mre\xc5\xbea nadzorovanih ra\xc4\x8dunalnikov, ki je namenjena \xc5\xa1rijenju zlonamerne programske opreme), odkril ga je varnostni strokovnjak, 11. maja 2017, dan po prej kot je bil odkrit virus WannaCry.\n_START_SECTION_\nNa\xc4\x8din oku\xc5\xbebe\n_START_PARAGRAPH_\nVirus Jaff ni ve\xc4\x8d aktualna gro\xc5\xbenja, saj so zanj razvili re\xc5\xa1itve, je pa deloval po tem principu:_NEWLINE_Virus se prena\xc5\xa1a preko elektronske po\xc5\xa1te oz. prek zlonamerne priponke, ki je PDF dokument, ta pa ima prilo\xc5\xbeen Microsoft Office dokument (DOC dokument), ki vsebuje izvr\xc5\xa1ljivo kodo (makro, tj. vrsta ukazov, s katerim je mogo\xc4\x8de avtomatizirati ponavljajo\xc4\x8de se opravilo, in ga je mogo\xc4\x8de zagnati, ko je treba izvesti opravilo). \xc4\x8ce je varnost makrojev primerno nastavljena, je vsebina v Wordovem dokumentu onemogo\xc4\x8dena, kar onemogo\xc4\x8di tudi virus. \xc4\x8ce uporabnik vsebino omogo\xc4\x8di, se izvede zlonamerna koda, ki se pove\xc5\xbee na spletno stran, s katere prenese izvr\xc5\xa1ljivo datoteko imenovano Jaff installer ter jo za\xc5\xbeene. Jaff installer \xc5\xa1ifrira datoteke razli\xc4\x8dnih formatov, na primer .xlsx, .pdf, .crt, .mpeg, .zip, .txt, .jpg, .doc, .docx, .ppt, .pps, .dot, .htm, .html, .pub, .7z, .tar, .csv idr. V mapah, kjer je virus za\xc5\xa1ifriral datoteke, ustvari tudi 3 datoteke z imeni ReadMe.bmp, ReadMe.txt, ReadMe.html, ki vsebujejo obvestila o 10-mestni de\xc5\xa1ifrirani ID \xc5\xa1tevilki, navodila o namestitvi brskalnika TOR ter naslov do strani v TOR omre\xc5\xbeju, kjer lahko \xc5\xbertev opravi pla\xc4\x8dilo za pridobitev ponovnega dostopa do datotek. Spletna stran v TOR omre\xc5\xbeju zahteva vpis ID \xc5\xa1tevilke, ki jo je virus posredoval v datotekah ReadMe. Ko \xc5\xbertev vnese ID \xc5\xa1tevilko, se odpre stran z navodili kako pla\xc4\x8dati odkupnino, vrednost odkupnine v kripto valuti Bitcoin, podan je tudi naslov elektronske denarnice, na katero se izvede transakcija. Ob pla\xc4\x8dilu odkupnine, uporabnik dobi dekriptirni klju\xc4\x8d, ki odklene zaklenjene datoteke. Znesek pla\xc4\x8dila je zna\xc5\xa1al okoli 2,036 Bitcoinov (3200\xe2\x82\xac).\n_START_SECTION_\nStorilec in \xc5\xbertve\n_START_PARAGRAPH_\nRaziskovalci virus povezujejo z organizirano kriminalno zdru\xc5\xbebo, ki se ukvarja s krajo ban\xc4\x8dnih podatkov in ra\xc4\x8dunov iz spletnih trgovin kot so PayPal, eBay in Amazon.\n_START_SECTION_\nOdstranitev virusa\n_START_PARAGRAPH_\nVirus Jaff je eden izmed izsiljevalskih virusov za katerega so varnostni strokovnjaki razvili re\xc5\xa1itev za odstranitev:_NEWLINE_Za operacijske sisteme Windows 7 / Vista / XP:_NEWLINE_Za odstranitev virusa je potrebno najprej ponovno zagnati napravo (ang. Restart). Ob zagonu naprave mora uporabnik aktivirati funkcijo Napredne mo\xc5\xbenosti zagona (ang. Advanced Boot Options) in iz seznama izbrati funkcijo Varen na\xc4\x8din z omre\xc5\xbejem (ang. Safe Mode with Networking)._NEWLINE_Za operacijska sistema Windows 10 in Windows 8:_NEWLINE_Ob ponovnem zagonu naprave mora uporabnik aktivirati funkcijo Odpravljanje te\xc5\xbeav (ang. Troubleshoot), nato Napredne mo\xc5\xbenosti (ang. Advanced Options) in Nastavitve zagona (ang. Startup settings) ter iz seznama izbrati Ponovni zagon (ang. Restart). Ob ponovnem zagonu naprave uporabnik aktivira funkcijo Nastavitve zagona (ang. Startup settings) ter funkcijo Omogo\xc4\x8dite varen na\xc4\x8din z omre\xc5\xbejem (ang. Enable Safe Mode with Networking)_NEWLINE_Ko uporabnik vzpostavi varen na\xc4\x8din z omre\xc5\xbejem, se vpi\xc5\xa1e v oku\xc5\xbeen ra\xc4\x8dun in za\xc5\xbeene spletni brskalnik. Nalo\xc5\xbei in posodobi zakonito protivohunsko programsko opremo ter odstrani zlonamerne datoteke virusa Jaffa.\n_START_SECTION_\nZa\xc5\xa1\xc4\x8dita\n_START_PARAGRAPH_\nNajbolj u\xc4\x8dinkovita za\xc5\xa1\xc4\x8dita podatkov in datotek pred izsiljevalskimi programi, kot je Jaff, je varnostna kopija podatkov na lo\xc4\x8denem zunanjem mediju. Sicer pa je potrebno posodabljati operacijski sistem za odpravljanje ranljivosti, imeti nalo\xc5\xbeeno protivirusno programsko opremo, protivohunsko programsko opremo, za\xc5\xa1\xc4\x8dititi souporabo datotek in biti pozoren pri odpiranju nepoznanih e-naslovov.'